
注专讻讬谉 讻讟 注"讘 - 驻讬专讜砖 砖讟讬讬谞讝诇抓

讗 诪砖谞讛 讛诪讜讻专 讗转 砖讚讛讜 讘砖注转 讛讬讜讘诇 讻诇讜诪专, 讻砖讛讬讜讘诇 谞讜讛讙, 讗讬谞讜 诪讜转专 诇讙讗讜诇 讗转 讛砖讚讛 诪谉 讛拽讜谞讛 讘转讜讱 驻讞讜转 诪砖转讬 砖谞讬诐 诪讝诪谉 砖诪讻专讛, 砖谞讗诪专: "讘诪住驻专 砖谞讬 转讘讜讗转 讬诪讻专 诇讱" (讜讬拽专讗 讻讛, 讟讜), 讜诪讬注讜讟 砖谞讬诐 讛讜讗 砖转讬诐.


讛讬转讛 讗讞转 诪讛砖谞讬诐 讛讗诇讜 砖谞转 砖讚驻讜谉 讗讜 讬专拽讜谉, 讜诇拽转讛 讛转讘讜讗讛, 讗讜 砖谞转 砖讘讬注讬转, 砖讗讬谉 讛拽讜谞讛 谞讛谞讛 诪转讘讜讗转 讛砖讚讛 鈥� 讗讬谞讜 注讜诇讛 诪谉 讛诪谞讬谉, 讜爪专讬讱 诇讛诪转讬谉 砖谞讛 讗讞专转 讻谞讙讚讛, 砖讛专讬 谞讗诪专 "砖谞讬 转讘讜讗讜转". 讜讗讜诇诐 讗诐 谞专讛 (讞专砖 讗转 讛砖讚讛 讘诇讬 诇讝专讜注) 讗讜 讛讜讘讬专讛 (注砖讗讛 砖讚讛 讘讜专, 砖诇讗 注讘讚 讘讛 讻诇诇) 鈥� 砖谞讛 讻讝讜 注讜诇讛 诇讜 诪谉 讛诪谞讬谉, 诪砖讜诐 砖讛讬转讛 专讗讜讬讛 诇转讘讜讗讛. 专' 讗诇讬注讝专 讗讜诪专: 讗诐 诪讻专讛 诇讜 诇驻谞讬 专讗砖 讛砖谞讛 讜讛讬讗 诪诇讬讗讛 驻讬专讜转, 讜讘讗 讛诪讜讻专 诇讙讜讗诇讛 诇讗讞专 砖谞转讬讬诐 鈥� 讛专讬 拽讜谞讛 讝讛 讗讜讻诇 诪诪谞讛 砖诇砖 转讘讜讗讜转 讘砖转讬 砖谞讬诐, 讜讗讬谞讜 爪专讬讱 诇讛讞讝讬专讛 诪诇讗讛 驻讬专讜转.


讘 讙诪专讗 砖谞讬谞讜 讘诪砖谞讛: 讛诪讜讻专 砖讚讛讜 讘砖注转 讛讬讜讘诇 讗讬谞讜 诪讜转专 诇讙讗讜诇 驻讞讜转 诪砖转讬 砖谞讬诐. 讜诪讚讬讬拽讬诐: "讗讬谞讜 讙讜讗诇" 诇讗 拽转谞讬 [讗讬谞讜 砖讜谞讛], 讗诇讗: "讗讬谞讜 诪讜转专 诇讙讗讜诇", 讗诇诪讗 拽住讘专 [诪讻讗谉 砖住讘讜专] 讛转谞讗 砖诇 诪砖谞转谞讜 讻讬 讗讬住讜专讗 谞诪讬 讗讬讻讗 [讗讬住讜专 讙诐 讻谉 讬砖] 讘讚讘专, 讚讗驻讬诇讜 拽专拽讜砖讬 讝讜讝讬 [砖讗驻讬诇讜 诇拽砖拽砖 讘诪讟讘注讜转] 讻讚讬 诇讙专讜诐 诇拽讜谞讛 砖讬诪讻讜专 诇讜 讗转 讛砖讚讛, 谞诪讬 [讙诐 讻谉] 讗住讜专.


讜诇讗 诪讬讘注讬讗 [讜诇讗 谞爪专讻讛] 讛诇讻讛 讝讜 诇讛讬讗诪专 专拽 讘讬讞住 诇诪讜讻专 讚拽讗讬 [砖讛讜讗 注讜诪讚] 讜诪爪讜讜讛 注诇 讻讱 讘诪爪讜转 注砖讛, 讚讻转讬讘 [砖谞讗诪专]: "讘诪住驻专 砖谞讬 转讘讜讗转 讬诪讻专 诇讱" (讜讬拽专讗 讻讛, 讟讜), 讜诇讗 驻讞讜转, 讗诇讗 讗驻讬诇讜 诇讜拽讞 谞诪讬 [讙诐 讻谉] 拽讗讬 [注讜诪讚] 讘诪爪讜转 注砖讛, 讚讘注讬谞谉 [砖爪专讬讻讬诐 讗谞讜] 诇拽讬讬诐 "讘诪住驻专 砖谞讬诐 讗讞专 讛讬讜讘诇 转拽谞讛 诪讗转 注诪讬转讱" (砖诐), 讜诪讬注讜讟 "砖谞讬诐" 讛讜讗 砖转讬 砖谞讬诐, 讜诇讬讻讗 [讜讗讬谉 讻讗谉], 讗诐 诪讞讝讬专讛 诇驻谞讬 讻谉.


讙 讗讬转诪专 [谞讗诪专]: 讛诪讜讻专 砖讚讛讜 讘砖谞转 讛讬讜讘诇 注爪诪讛, 专讘 讗诪专: 诪讻讜专讛 讜讬讜爪讗讛 诇诪讜讻专 讘讞讬谞诐, 讜砖诪讜讗诇 讗诪专: 讗讬谞讛 诪讻讜专讛 讻诇 注讬拽专. 讜诪住讘讬专讬诐: 诪讗讬 讟注诪讗 [诪讛 讟注诪讜] 砖诇 砖诪讜讗诇? 拽诇 讜讞讜诪专 讛讜讗, 讜诪讛 砖讚讛 砖讛讬转讛 诪讻讜专讛 讻讘专, 讬讜爪讗讛 诪讬讚 讛拽讜谞讛 讘砖谞转 讛讬讜讘诇, 砖讗讬谞讛 诪讻讜专讛 讗讬谞讜 讚讬谉 砖诇讗 转讬诪讻专?


讜砖讜讗诇讬诐: 讜讻讬 诇砖讬讟转 专讘 诇讗 讗诪专讬谞谉 [讗讬谉 讗谞讜 讗讜诪专讬诐] 拽诇 讜讞讜诪专 讻讬 讛讗讬 讙讜讜谞讗 [讻诪讜 讝讛]? 讜讛转谞讬讗 [讜讛专讬 砖谞讜讬讛 讘专讬讬转讗]: 讬讻讜诇 讬诪讻讜专 讗讚诐 讗转 讘转讜 诇讗诪讛 讻砖讛讬讗 讻讘专 谞注专讛? 讗诪专转 (讗讜诪专 讗转讛) 拽诇 讜讞讜诪专 砖讗讬谉 诇讜诪专 讻讱: 讜诪讛 讘转讜 砖讛讬转讛 诪讻讜专讛 讻讘专, 砖专砖讗讬 诇诪讜讻专讛 讘拽讟谞讜转讛 鈥� 讬讜爪讗讛 注讻砖讬讜 讘讛讙讬注讛 诇讬诪讬 谞注专讜转讛, 谞注专讛 砖讗讬谞讛 诪讻讜专讛 注讚讬讬谉, 讗讬谞讜 讚讬谉 砖诇讗 转讬诪讻专?


讜诪砖讬讘讬诐: 讗讬谉 诇讛砖讜讜转, 砖讻谉 讛转诐 诇讗 讛讚专讗 诪讬讝讚讘谞讗 [砖诐, 讘讛讙讬注讛 诇讬诪讬 谞注专讜转, 讗讬谞讛 讞讜讝专转 讜谞诪讻专转 注讜讚 诇注讜诇诐], 讜讗讬诇讜 讛讻讗 讛讚专讗 诪讬讝讚讘谞讗 [讻讗谉, 砖讚讛 讗讞讜讝讛, 讞讜讝专转 讜谞诪讻专转] 诇讗讞专 讛讬讜讘诇 讻专讙讬诇, 讜诇讻谉 讗讬谉 诇诇诪讜讚 诪拽诇 讜讞讜诪专 讝讛.


 讜注讜讚 诪讬转讬讘讬 [诪拽砖讬诐] 注诇 专讘 诪诪讛 砖砖谞讬谞讜 讘讘专讬讬转讗: 谞讗诪专 讘转讜专讛 "讘诪住驻专 砖谞讬诐 讗讞专 讛讬讜讘诇 转拽谞讛" (讜讬拽专讗 讻讛, 讟讜), 讜讬砖 诇讚讜专砖讜 讻讱: "讗讞专 讛讬讜讘诇 砖谞讬诐 转拽谞讛" 鈥� 诪诇诪讚 砖诪讜讻专讬谉 讘住诪讜讱 诇讗讞专 讛讬讜讘诇, 诪讜驻诇讙 (讘专讬讞讜拽 讝诪谉) 诪谉 讛讬讜讘诇 诪谞讬谉 砖诪讜讻专讬诐? 转诇诪讜讚 诇讜诪专: "诇驻讬 专讘 讛砖谞讬诐 转专讘讛 诪拽谞转讜 讜诇驻讬 诪注讜讟 讛砖谞讬诐 转诪注讬讟 诪拽谞转讜" (砖诐 讟讝), 讜诪讻讗谉 砖讬砖 讗驻砖专讜转 诪讻讬专讛 讙诐 诪讜驻诇讙 诪谉 讛讬讜讘诇.


 讜注讜讚 诪讜住讬驻讛 讛讘专讬讬转讗: 讜讘砖谞转 讛讬讜讘诇 注爪诪讛 诇讗 讬诪讻讜专, 讜讗诐 诪讻专 鈥� 讗讬谞讛 诪讻讜专讛. 砖诇讗 讻讚讘专讬 专讘! 讜诪砖讬讘讬诐, 讗诪专 诇讱 [讬讻讜诇 诇讜诪专 诇讱] 专讘: 讻讜讜谞转 讛讘专讬讬转讗 诇讜诪专 砖讻砖诪讜讻专讛 讘讬讜讘诇 讗讬谞讛 诪讻讜专讛 诇诪住驻专 砖谞讬 转讘讜讗讜转, 诇注诪讜讚 砖谞转讬讬诐 诇驻讞讜转 讘讬讚 讛拽讜谞讛, 讗讘诇 注诇 讻诇 驻谞讬诐, 诪讻讜专讛 讛讬讗 讜讬讜爪讗讛.


讜砖讜讗诇讬诐: 讜讗讬 讗讬讝讚讘讜谞讬 诪讬讝讘谞讛 [讜讗诐 讛讬讗 谞诪讻专转], 转讬拽讜诐 讘专砖讜转讬讛 [砖转注诪讜讚 讘专砖讜转讜] 砖诇 讛拽讜谞讛 注讚 讘转专 [讗讞专] 讛讬讜讘诇, 讜讘转专 [讜讗讞专] 讛讬讜讘诇 谞讬讻诇讬讛 [讬讗讻诇 讗讜转讛] 砖谞讬 转讘讜讗讜转 讜谞讬讛讚专讛 [讜讬讞讝讬专 讗讜转讛] 讗讞专 讻讱 诇讘注诇讬讛! 诪讬 诇讗 转谞讬讗 [讛讗诐 诇讗 砖谞讜讬讛 讘专讬讬转讗] 讘诪拽专讛 讚讜诪讛: 讗诐 讗讻诇讛 讛拽讜谞讛 砖谞讛 讗讞转 诇驻谞讬 讛讬讜讘诇 鈥� 诪砖诇讬诪讬谉 诇讜 砖谞讛 讗讞专转 讗讞专 讛讬讜讘诇? 讜诪砖讬讘讬诐: 讗讬谞讜 讚讜诪讛, 讛转诐 谞讞讬转 [砖诐 讬专讚] 诪转讞讬诇讛 诇砖讚讛 诇讗讻讬诇讛 砖诇 转讘讜讗讛, 讜诇讻讱 诪拽讬讬诪讬诐 讘讜 讗转 讛讻转讜讘 "砖谞讬 转讘讜讗讜转", 讜讗讬诇讜 讛讻讗 [讻讗谉] 砖拽谞讛 讘砖谞转 讛讬讜讘诇 注爪诪讛, 诇讗 谞讞讬转 [讬专讚] 诪转讞讬诇讛 诇砖讚讛 诇讗讻讬诇讛 砖诇 转讘讜讗讛, 砖讛专讬 讛讬讗 讬讜爪讗讛 诪讬讚 诇讘注诇讬讛.


讚 讘注谞讬谉 诪讞诇讜拽转 专讘 讜砖诪讜讗诇 讗诪专 专讘 注谞谉: 砖诪注讬转 诪讬谞讬讛 讚诪专 砖诪讜讗诇 转专转讬 [砖诪注转讬 诪诪谞讜 诪谉 讛讞讻诐 砖诪讜讗诇 砖转讬讬诐, 砖转讬 讛诇讻讜转], 讞讚讗 讛讱 [讗讞转 讝讜], 砖讛诪讜讻专 砖讚讛讜 讘砖谞转 讛讬讜讘诇 注爪诪讛 讗讬谞讛 诪讻讜专讛 讻诇 注讬拽专, 讜讗讬讚讱 [讜讗讞专转], 砖讛诪讜讻专 注讘讚讜 讛讻谞注谞讬 诇讙讜讬诐, 讜讙讜专诐 诇讻讱 砖讛注讘讚 诪讜驻拽注 诪拽讬讜诐 诪爪讜讜转, 讗讜 砖诪讻专讜 诇讬砖专讗诇 讛讚专 讘讞讜爪讛 诇讗专抓, 讜讘讻讱 讙讜专诐 诇讛驻拽讬注 讗转 讛注讘讚 诪诪爪讜转 讬砖讬讘转 讗专抓 讬砖专讗诇 鈥� 讬爪讗 讛注讘讚 诇讞讬专讜转.


讜砖诪注转讬 诪诪谞讜 讻讬 讘讞讚讗 [讘诪拽专讛 讗讞讚] 讛讚专讬 讝讘讬谞讬 [讞讜讝专讬诐 讚诪讬 讛诪讬拽讞], 讜讞讚讗 诇讗 讛讚专讬 讝讘讬谞讬 [讜讘诪拽专讛 讗讞讚 诇讗 讞讜讝专讬诐 讚诪讬 讛诪讬拽讞], 讜诇讗 讬讚注谞讗 讛讬 诪讬谞讬讛 [讜讗讬谉 讗谞讬 讬讜讚注 讘讗讬讝讛 诪讛诐].


讗诪专 专讘 讬讜住祝: 谞讬讞讝讬 讗谞谉 [谞专讗讛 讗谞讞谞讜], 诪讚转谞讬讗 [诪诪讛 砖砖谞讜讬讛] 讘讘专讬讬转讗: 讛诪讜讻专 注讘讚讜 诇诪讬 砖讚专 讘讞讜爪讛 诇讗专抓 鈥� 讬爪讗 讛注讘讚 诇讞讬专讜转, 讜讗讜诇诐 爪专讬讱 讛注讘讚 诇拽讘诇 讙讟 (砖讟专) 砖讬讞专讜专 诪专讘讜 砖谞讬, 讝讛 砖拽谞讛 讗讜转讜, 砖诪注 诪讬谞讛 [诇诪讚 诪讻讗谉], 讻讬 诪讚拽专讬 诇讬讛 [诪诪讛 砖拽讜专讗 诇讜] 诇砖谞讬 "专讘讜". 讜讛讜讗 爪专讬讱 诇讻转讜讘 讗转 讙讟 讛砖讞专讜专 鈥� 讗诇诪讗 [诪讻讗谉] 砖讛诪讻专 讞诇, 讜诇驻讬讻讱 诇讗 讛讚专讬 讝讘讬谞讬 [诇讗 讞讜讝专讬诐 讚诪讬 讛诪讬拽讞], 讜诪诪讬诇讗 讻讬 拽讗诪专 [讻讗砖专 讗讜诪专] 砖诪讜讗诇 讛讻讗 [讻讗谉], 砖讛诪讜讻专 砖讚讛讜 讘砖谞转 讛讬讜讘诇 注爪诪讛 讗讬谞讛 诪讻讜专讛, 讻讜讜谞转讜 鈥� 讜诪注讜转 讞讜讝专讬谉.

